KIRJALLINEN KYSYMYS E-1929/00 esittäjä(t): Bartho Pronk (PPE-DE) komissiolle. Yhteinen ohjelmasuunnitteluasiakirja ESR-3 ajanjaksolla 2000‐2006.



Virallinen lehti nro 081 E , 13/03/2001 s. 0111 - 0112



KIRJALLINEN KYSYMYS E-1929/00 esittäjä(t): Bartho Pronk (PPE-DE) komissiolle (16. kesäkuuta 2000) Aihe: Yhteinen ohjelmasuunnitteluasiakirja ESR-3 ajanjaksolla 20002006 Komission ja Alankomaiden välisten yhteistä ohjelmasuunnitteluasiakirjaa ESR-3 kaudella 20002006 koskevien neuvotteluiden viime vaiheet ovat parhaillaan käsillä. Alankomaiden hallitus esittää, että ainoastaan kaksi tärkeää ohjelmaa, aktivoiva työmarkkinapolitiikka ja Elinikäinen oppiminen, saa hakea Euroopan sosiaalirahaston tukea. 1. Eikö ole mahdollista, että kyseinen lähestymistapa johtaa siihen, että ESR todellisuudessa alkaa huolehtia työnvälitykseen ja Alankomaiden ammattikoulutukseen kohdistuvista säännöllisistä menoista? 2. Miten komissio aikoo estää sen, että tuen lopullisten saajien, joiden joukossa on kuntia, sekä G25:een kuuluvia kuntia että niitä, joissa hankkeet todellisuudessa toteutetaan, käytettävissä olevat varat eivät pienene? 3. Onko mahdollista varmistaa, että Alankomaiden hallituksen ehdotuksissa on avoimuutta ja täydentävyyttä? Anna Diamantopouloun komission puolesta antama vastaus (24. heinäkuuta 2000) Komissio ilmoittaa arvoisalle parlamentin jäsenelle, että se on sopinut Alankomaiden viranomaisten kanssa yhtenäisestä ohjelma-asiakirjasta, jossa on neljä painopistealuetta (suluissa vastaavat budjettiosuudet): - Painopiste 1: Suuntaviivan 2 mukainen ennaltaehkäisy (36 %) - Painopiste 2: Työvoiman työllistettävyys (45 %) - Toimenpide 2.1: Pitkäaikaistyöttömien sijoittuminen uudelleen työelämään (36 %) - Toimenpide 2.2: Työntekijöiden koulutus (8 %) - Toimenpide 2.3: ESR-asetuksen 4 artiklan 2 kohta (1 %) - Painopiste 3: Elinikäinen oppiminen ammatillisessa koulutuksessa (16 %) - Painopiste 4: Tekninen apu (3 %). Euroopan sosiaalirahaston Alankomaiden osasto (ESF-NL) on työvoimahallinnon (Arbeidsvoorziening, ARBVO) yhteyteen hiljattain perustettu uusi yksikkö, joka toimii hallinnoivana viranomaisena. Se on luonut kuuden alueellisen ryhmittymän verkoston, jonka tehtävänä on ylläpitää yhteyksiä lopullisten edunsaajien kanssa. Työvoimahallinnosta riippumatta on toistaiseksi päätetty, että lopullisia edunsaajia on lisäksi viittä muuta tyyppiä. Näitä ovat 25 suurinta kaupunkia (G25), 40 alakohtaista koulutusrahastoa, sosiaaliturvaistituutti Landelijk Instituut Sociale Verzekeringen (LISV), opetus-, kulttuuri- ja tiedeasiain ministeriö painopisteen 3 osalta ja ESF-NL ainoana teknisen avun lopullisena edunsaajana. 1. Yhtenäisessä ohjelma-asiakirjassa on täydentävyyttä koskeva erityinen luku, jossa esitetään yksityiskohtaisesti taulukon muodossa, paljonko Alankomaat on kuluttanut aiemmin. Komissio varmistaa, että Alankomaat ei käytä ESR-varoja yksinkertaisesti olemassa olevien menojen kattamiseen. Komissio tarkistaa täydentävyyden periaatteen ohjelmakauden aikana kolmasti: etukäteen, vuoden 2003 loppuun mennessä ja vuoden 2005 loppuun mennessä. 2. G25-ryhmään kuuluvat kaupungit katsotaan yksittäin lopullisiksi edunsaajiksi. Pienempien kuntien on haettava ESR:n tukea työvoimahallinnolta, ja sille tähän tarkoitukseen varatun määrärahan käyttöä valvotaan tiiviisti. Euroopan työllisyysstrategiassa on annettu ESR:lle uusi tehtävä, jossa siirrytään korjaavasta ennaltaehkäisevään politiikkaan. Uudessa ohjelma-asiakirjassa tämä on otettu huomioon, mikä merkitsee sitä, että suuri osa ESR:n budjetista on varattu kokonaisvaltaiseen lähestymistapaan kansallisen toimintasuunnitelman suuntaviivan 2 mukaisesti. Kunnilla on tällöin merkittävä asema. Komissio on kehottanut Alankomaita ottamaan kokonaisvaltaisen lähestymistavan näkyvämmin huomioon uudessa ohjelma-asiakirjassaan. 3. Kun yhtenäinen ohjelma-asiakirja on hyväksytty, komissio toimittaa siitä kopion suoraan parlamentille. Komissio uskoo arvoisan parlamentin jäsenen havaitsevan, että avoimuus ja täydentävyys on otettu huomioon Alankomaiden hallituksen ehdotuksissa.